ข้อมูลสรุป (Executive Summary)

บริษัทปูนซิเมนต์ไทย จำกัด (มหาชน) เป็น Holding Company ของเครือซิเมนต์ไทย
ซึ่งเป็นกลุ่มบริษัทอุตสาหกรรมที่ใหญ่ที่สุดของประเทศไทย
มีการบริหารงานโดยการจัดแบ่งธุรกิจออกเป็น 6 กลุ่มธุรกิจ และ 2 บริษัทโฮลดิ้ง
โดยประกอบไปด้วย กลุ่มธุรกิจ ซิเมนต์ ปิโตรเคมี กระดาษและบรรจุภัณฑ์ วัสดุก่อสร้าง เซรามิก
และธุรกิจจัดจำหน่าย บริษัทโฮลดิ้ง 2 บริษัท ได้แก่ บริษัทซิเมนต์ไทยโฮลดิ้ง จำกัด
ทำหน้าที่บริหารการลงทุนในธุรกิจที่ไม่ใช่ธุรกิจหลักของเครือฯ และบริษัทซิเมนต์ไทย พร็อพเพอร์ตี้
(2001) จำกัด (มหาชน) ทำหน้าที่บริหารเขตอุตสาหกรรมและอสังหาริมทรัพย์ของเครือฯ

ผลการดำเนินงานของธุรกิจต่างๆ ของเครือซิเมนต์ไทย อยู่ในเกณฑ์ดีขึ้นอย่างต่อเนื่อง
ถึงแม้ภาวะการแข่งขันจะรุนแรงขึ้นเนื่องจากภาวะเศรษฐกิจโลกถดถอย ทุกธุรกิจในเครือฯ
มีความสามารถในการปรับตัวทั้งในด้านกลยุทธ์การดำเนินธุรกิจและวัฒนธรรมองค์กร
เพื่อเพิ่มประสิทธิภาพการผลิต ขยายการส่งออกเพื่อเพิ่มระดับการใช้กำลังผลิต
ดำเนินการลดต้นทุนการผลิต ค่าใช้จ่ายบริหาร ดอกเบี้ย ค่าใช้จ่ายทางการเงิน และค่าใช้จ่ายอื่นๆ
เพื่อให้ทันกับสถานการณ์ทางธุรกิจและการแข่งขันที่เปลี่ยนแปลงไป โดยผลการดำเนินงานประจำปี
2544 ของบริษัทปูนซิเมนต์ไทย จำกัด (มหาชน) และบริษัทย่อย มีรายได้รวม 122,643 ล้านบาท
เทียบกับปีก่อน จำนวน 118,227 ล้านบาท เพิ่มขึ้น 4,416 ล้านบาท หรือร้อยละ 4 ทั้งนี้บริษัทฯ
มีกำไรสุทธิ 7,634 ล้านบาท เป็นกำไรจากการดำเนินงาน 4,797 ล้านบาท
และกำไรจากการขายเงินลงทุนสุทธิ 2,837 ล้านบาท

สินทรัพย์รวมของบริษัทฯ และบริษัทย่อย ณ วันที่ 31 ธันวาคม 2544 มีจำนวน 235,981 ล้านบาท
เทียบกับ ณ สิ้นปี 2543 จำนวน 248,687 ล้านบาท ลดลง 12,706 ล้านบาท

หนี้สินรวมของบริษัทฯ และบริษัทย่อย ณ วันที่ 31 ธันวาคม 2544 มีจำนวน 169,896 ล้านบาท
เทียบกับ ณ สิ้นปี 2543 จำนวน 185,423 ล้านบาท ลดลง 15,527 ล้านบาท โดยในปี 2545
บริษัทฯ ยังคงมีนโยบายที่จะลดภาระหนี้สินและค่าใช้จ่ายดอกเบี้ยลงอีกอย่างต่อเนื่อง

การดำเนินนโยบายทางด้านการเงินด้วยการออกหุ้นกู้และการเพิ่มสัดส่วนการกู้ยืมจากธนาคารในประเทศเพื่อลดหนี้ต่างประเทศ
ส่งผลให้หนี้ต่างประเทศของบริษัทฯ ลดสัดส่วนลงเหลือเพียงร้อยละ 2 ในปี 2544 ทำให้บริษัทฯ
สามารถลดความเสี่ยงจากการผันผวนของอัตราแลกเปลี่ยนลงได้อย่างมาก
ซึ่งจะก่อให้เกิดผลต่อเนื่องทั้งในปัจจุบันและอนาคต

นอกจากนี้ เครือฯ
ยังมีรายได้เป็นเงินตราต่างประเทศเพิ่มมากขึ้นจากการเพิ่มมูลค่าการส่งออกสินค้าครอบคลุมทุกภูมิภาคทั่วโลกได้มากขึ้น
ปัจจุบัน เครือฯ มีมูลค่าการส่งออกคิดเป็นประมาณร้อยละ 30 ของมูลค่าการขายทั้งหมด

นอกจากการดำเนินงานโดยตรงเพื่อให้ธุรกิจในเครือฯ
สามารถลดต้นทุนและเพิ่มกำไรจากการดำเนินงานได้อย่างมีประสิทธิภาพและประสิทธิผลแล้ว
สิ่งที่แสดงถึงความพร้อมในการปรับตัวเข้ากับโลกธุรกิจปัจจุบันอีกประการหนึ่งคือ ทุกธุรกิจของเครือฯ
มีการสร้างวัฒนธรรมองค์กรของตน ที่สอดคล้องกับลักษณะการดำเนินธุรกิจซึ่งแตกต่างกันไป
เพื่อให้สามารถนำธุรกิจไปสู่ความสำเร็จและสามารถตอบสนองความต้องการของตลาดและลูกค้าได้อย่างมีประสิทธิภาพสูงสุด
อันเป็นปัจจัยสำคัญของการเพิ่มมูลค่ารวมของธุรกิจ

เครือซิเมนต์ไทยได้ดำเนินธุรกิจตามหลักบรรษัทภิบาลที่ดี (Good Corporate Governance)
ทั่วทั้งองค์กรอย่างต่อเนื่องมาเป็นเวลานาน
โดยมีความเชื่อมั่นว่าหลักการบรรษัทภิบาลภายใต้การกำกับดูแลที่ดีของฝ่ายจัดการและคณะกรรมการบริษัท
เพื่อให้องค์กรธุรกิจดำเนินงานอย่างโปร่งใส ตรวจสอบได้และเป็นธรรมต่อผู้มีส่วนเกี่ยวข้องทุกฝ่าย
จะส่งผลดีต่อความเจริญเติบโตขององค์กร
และในระยะยาวจะเสริมสร้างความเข้มแข็งให้กับเศรษฐกิจของประเทศได้

เครือซิเมนต์ไทยยังคงมุ่งเน้นระบบบริหารคุณภาพทั่วทั้งองค์กร(Total Quality Management:
TQM) โดยกระตุ้นให้พนักงานทุกระดับมีจิตสำนึกเรื่องการเพิ่มผลผลิตเพื่อเพิ่มศักยภาพในการแข่งขัน
รวมทั้งส่งเสริมให้เกิดความปลอดภัยในการทำงานแก่พนักงานและให้ความสำคัญกับการอนุรักษ์สิ่งแวดล้อม
โดยเฉพาะอย่างยิ่งในเขตพื้นที่ของบริษัทและชุมชนรอบโรงงาน
นอกจากนั้นเครือฯยังคงสนับสนุนกิจกรรมและโครงการต่างๆ อันเป็นประโยชน์แก่สังคม
ทั้งในระดับท้องถิ่น ภูมิภาคและระดับประเทศ อย่างสม่ำเสมอดังเช่นที่เคยปฏิบัติมา

ในปี 2545 เครือซิเมนต์ไทยคาดการณ์ว่า ตลาดของสินค้าส่วนใหญ่ของเครือฯ
จะยังคงมีอัตราการขยายตัวอย่างต่อเนื่อง คาดว่าปริมาณขายรวมจะเพิ่มสูงขึ้น
โดยมีราคาของสินค้าเป็นปัจจัยสำคัญที่จะส่งผลต่อการเปลี่ยนแปลงผลการดำเนินงานของเครือฯ
ทั้งนี้อัตราการเติบโตของบริษัทยังคงขึ้นอยู่กับภาวะเศรษฐกิจโลกและของประเทศ
รวมถึงปัจจัยความเสี่ยงต่างๆ ของธุรกิจที่เครือฯ มีส่วนเข้าไป เกี่ยวข้องด้วย